erhwenkuo/poetry-chinese-zhtw huggingface dataset:
玲瓏四犯
作者：姜夔（宋）

疊鼓夜寒，垂燈春淺，匆匆時事如許。倦遊歡意少，俯仰悲今古。江淹又吟恨賦。記當時、送君南浦。萬里乾坤，百年身世，唯有此情苦。揚州柳，垂官路。有輕盈換馬，端正窺戶。酒醒明月下，夢逐潮聲去。文章信美知何用，漫贏得、天涯羈旅。教說與。春來要、尋花伴侶。
側犯
作者：姜夔（宋）

恨春易去。甚春卻向揚州住。微雨。正繭栗梢頭弄詩句。紅橋二十四，總是行雲處。無語。漸半脫宮衣笑相顧。金壺細葉，千朵圍歌舞。誰念我、鬢成絲，來此共尊俎。後日西園，綠陰無數。寂寞劉郎，自修花譜。
水龍吟
作者：姜夔（宋）

夜深客子移舟處，兩兩沙禽驚起。紅衣入漿，青燈搖浪，微涼意思。把酒臨風，不思歸去，有如此水。況茂林遊倦，長幹望久，芳心事、簫聲裡。屈指歸期尚未。鵲南飛、有人應喜。畫欄桂子，留香小待，提攜影底。我已情多，十年幽夢，略曾如此。甚謝郎、也恨飄零，解道月明千里。
探春慢
作者：姜夔（宋）

衰草愁煙，亂鴉送日，風沙迴旋平野。拂雪金鞭，欺寒茸帽，還記章臺走馬。誰念飄零久，漫贏得、幽懷難寫。故人清沔相逢，小窗閒共情話。長恨離多會少，重訪問竹西，珠淚盈把。雁磧波平，漁汀人散，老去不堪遊冶。無奈苕溪月，又照我、扁舟東下。甚日歸來，梅花零亂春夜。
八歸
作者：姜夔（宋）

芳蓮墜粉，蔬桐吹綠，庭院暗雨乍歇。無端抱影銷魂處，還見筱牆螢暗，蘚階蛩切。送客重尋西去路，問水面、琵琶誰撥。最可惜、一片江山，總付與啼鴂。長恨相從未款，而今何事，又對西風離別。渚寒煙淡，棹移人遠，縹緲行舟如葉。想文君望久，倚竹愁生步羅襪。歸來後、翠尊雙飲，下了珠簾，玲瓏閒看月。
解連環
作者：姜夔（宋）

玉鞭重倚。卻沈吟未上，又縈離思。為大喬、能撥春風，小喬妙移箏，雁啼秋水。柳怯雲松，更何必、十分梳洗。道郎攜羽扇，那日隔簾，半面曾記。西窗夜涼雨霽。嘆幽歡未足，何事輕棄。問後約、空指薔薇，算如此溪山，甚時重至。水驛燈昏，又見在、曲屏近底。念唯有、夜來皓月，照伊自睡。
喜遷鶯慢・喜遷鶯
作者：姜夔（宋）

玉珂朱組。又佔了、道人林下真趣。窗戶新成，青紅猶潤，雙燕為君胥宇。秦淮貴人宅第，問誰記、六朝歌舞。總付與、在柳橋花館，玲瓏深處。居士。閒記取。高臥未成，且種松千樹。覓句堂深，寫經窗靜，他日任聽風雨。列仙更教誰做，一院雙成儔侶。世間住。且休將雞犬，雲中飛去。
摸魚兒
作者：姜夔（宋）

向秋來、漸疏班扇，雨聲時過金井。堂虛已放新涼入，湘竹最宜敧枕。閒記省。又還是、斜河舊約今再整。天風夜冷。自織錦人歸，乘槎客去，此意有誰領。空贏得，今古三星炯炯。銀波相望千頃。柳州老矣猶兒戲，瓜果為伊三請。雲路回。漫說道、年年野鵲曾並影。無人與問。但濁酒相呼，疏簾自卷，微月照清飲。
揚州慢
作者：姜夔（宋）

淮左名都，竹西佳處，解鞍少駐初程。過春風十里，盡薺麥青青。自胡馬窺江去後，廢池喬木，猶厭言兵。漸黃昏，清角吹寒，都在空城。杜郎俊賞，算而今，重到須驚。縱豆蔻詞工，青樓夢好，難賦深情。二十四橋仍在，波心蕩、冷月無聲。念橋邊紅藥，年年知為誰生。
長亭怨慢
作者：姜夔（宋）

漸吹盡、枝頭香絮。是處人家，綠深門戶。遠浦縈迴，暮帆零亂向何許。閱人多矣，誰得似、長亭樹。樹若有情時，不會得、青青如此。日暮。望高城不見，只見亂山無數。韋郎去也，怎忘得、玉環分付。第一是、早早歸來，怕紅萼、無人為主。算空有並刀，難翦離愁千縷。
淡黃柳
作者：姜夔（宋）

空城曉月。吹入垂楊陌。馬上單衣寒惻惻。看盡鵝黃嫩綠，都是江南舊相識。正岑寂。明朝又寒食。強攜酒、小橋宅，怕梨花落盡成秋色。燕燕飛來，問春何在，唯有池塘自碧。
石湖仙
作者：姜夔（宋）

松江煙浦。是千古三高，遊衍佳處。須信石湖仙，似鴟夷、翩然引去。浮雲安在，我自愛、綠香紅舞。容與。看世間、幾度今古。盧溝舊曾駐馬，為黃花、閒吟秀句。見說胡兒，也學綸巾敧雨。玉友金蕉，玉人金縷。緩移箏柱。閒好語。明年定在槐府。
暗香
作者：姜夔（宋）

舊時月色。算幾番照我，梅邊吹笛。喚起玉人，不管清寒與攀摘。何遜而今漸老，都忘卻、春風詞筆。但怪得、竹外疏花，香冷入瑤席。江國。正寂寂。嘆寄與路遙，夜雪初積。翠尊易泣。紅萼無言耿相憶。長記曾攜手處，千樹壓、西湖寒碧。又片片、吹盡也，幾時見得。
疏影
作者：姜夔（宋）

苔枝綴玉。有翠禽小小，枝上同宿。客裡相逢，籬角黃昏，無言自倚修竹。昭君不慣胡沙遠，但暗憶、江南江北。想佩環、月夜歸來，化作此花幽獨。猶記深宮舊事，那人正睡裡，飛近蛾綠。莫似春風，不管盈盈，早與安排金屋。還教一片隨波去，又卻怨、玉龍哀曲。等恁時、重覓幽香，已入小窗橫幅。
惜紅衣
作者：姜夔（宋）

簟枕邀涼，琴書換日，睡餘無力。細灑冰泉，並刀破甘碧。牆頭喚酒，誰問訊、城南詩客。岑寂。高柳晚蟬，說西風訊息。虹粱水陌。魚浪吹香，紅衣半狼藉。維舟試望故國。眇天北。可惜渚邊沙外，不共美人遊歷。問甚時同賦，三十六陂秋色。
角招
作者：姜夔（宋）

為春瘦。何堪更繞西湖，盡是垂柳。自看煙外岫。記得與君，湖上攜手。君歸未久。早亂落、香紅千畝。一葉凌波縹緲，過三十六離宮，遣遊人回首。猶有。畫船障袖。青樓倚扇，相映人爭秀。翠翹光欲溜。愛著宮黃，而今時候。傷春似舊。蕩一點、春心如酒。寫入吳絲自奏。問誰識，曲中心、花前友。
徵招
作者：姜夔（宋）

潮回卻過西陵浦，扁舟僅容居士。去得幾何時，黍離離如此。客途今倦矣。漫贏得、一襟詩思。記憶江南，落帆沙際，此行還是。迤邐。剡中山，重相見、依依故人情味。似怨不來遊，擁愁鬟十二。一丘聊復爾。也孤負、幼輿高志。水葓晚，漠漠搖煙，奈未成歸計。
秋宵吟
作者：姜夔（宋）

古簾空，墜月皎。坐久西窗人悄。蛩吟苦，漸漏水丁丁，箭壺催曉。引涼颸、動翠葆。露腳斜飛雲表。因嗟念，似去國情懷，暮帆菸草。帶眼銷磨，為近日、愁多頓老。衛娘何在，宋玉歸來，兩地暗縈繞。搖落江楓早。嫩約無憑，幽夢又杳。但盈盈、淚灑單衣，今夕何夕恨未了。
淒涼犯
作者：姜夔（宋）

綠楊巷陌。秋風起、邊城一片離索。馬嘶漸遠，人歸甚處，戍樓吹角。情懷正惡。更衰草寒煙淡薄。似當時、將軍部曲，迤邐度沙漠。追念西湖上，小舫攜歌，晚花行樂。舊遊在否，想如今、翠凋紅落。漫寫羊裙，等新雁來時系著。怕匆匆、不肯寄與，誤後約。
翠樓吟
作者：姜夔（宋）

月冷龍沙，塵輕虎落，今年漢酺初賜。新翻胡部曲，聽氈幕、元戎歌吹。層樓高峙。看欄曲縈紅，簷牙飛翠。人姝麗。粉香吹下，夜寒風細。此地。宜有詞仙，擁素雲黃鶴，與君遊戲。玉梯凝望久，嘆芳草、萋萋千里。天涯情味。仗酒襏清愁，花銷英氣。西山外。晚來還卷，一簾秋霽。
湘月・念奴嬌
作者：姜夔（宋）

五湖舊約，問經年底事，長負清景。暝入西山，漸喚我、一葉夷猶乘興。倦網都收，歸禽時度，月上汀州冷。中流容與，畫橈不點清鏡。誰解喚起湘靈，煙鬟霧鬢，理哀弦鴻陣。玉麈談玄，嘆坐客、多少風流名勝。暗柳蕭蕭，飛星冉冉，夜久知秋信。鱸魚應好，舊家樂事誰省。
小重山令・小重山
作者：姜夔（宋）

寒食飛紅滿帝城。慈烏相對立，柳青青。玉階端笏細陳情。天恩許，春儘可還京。鵲報倚門人。安輿扶上了，更親擎。看花攜樂緩行程。爭迎處，堂下拜公卿。
念奴嬌
作者：姜夔（宋）

昔遊未遠，記湘皋聞瑟，灃浦捐褋。因覓孤山林處士，來踏梅根殘雪。獠女供花，傖兒行酒，臥看青門轍。一丘吾老，可憐情事空切。曾見海作桑田，仙人云表，笑汝真痴絕。說與依依王謝燕，應有涼風時節。越只青山，吳惟芳草，萬古皆沈滅。繞枝三匝，白頭歌盡明月。
卜算子
作者：姜夔（宋）

江左詠梅人，夢繞青青路。因向凌風臺下看，心事還將與。憶別庾郎時，又過林逋處。萬古西湖寂寞春，惆悵誰能賦。
卜算子
作者：姜夔（宋）

月上海雲沈，鷗去吳波回。行過西泠有一枝，竹暗人家靜。又見水沈亭，舉目悲風景。花下鋪氈把一杯，緩飲春風影。
卜算子
作者：姜夔（宋）

蘚幹石斜妨，玉蕊松低覆。日暮冥冥一見來，略比年時瘦。涼觀酒初醒，竹閣吟才就。猶恨幽香作許慳，小遲春心透。
卜算子
作者：姜夔（宋）

家在馬城西，今賦梅屏雪。梅雪相兼不見花，月影玲瓏徹。前度帶愁看，一餉和愁折。若使逋仙及見之，定自成愁絕。
卜算子
作者：姜夔（宋）

摘蕊暝禽飛，倚樹懸冰落。下竺橋邊淺立時，香已漂流卻。空徑晚煙平，古寺春寒惡。老子尋花第一番，常恐吳兒覺。
卜算子
作者：姜夔（宋）

綠萼更橫枝，多少梅花樣。惆悵西村一塢春，開遍無人賞。細草藉金輿，歲歲長吟想。枝上麼禽一兩聲，猶似宮娥唱。
卜算子
作者：姜夔（宋）

象筆帶香題，龍笛吟春咽。楊柳嬌痴未覺愁，花管人離別。路出古昌源，石瘦冰霜潔。折得青須碧蘚花，持向人間說。
卜算子
作者：姜夔（宋）

御苑接湖波，松下春風細。雲綠峨峨玉萬枝，別有仙風味。長信昨來看，憶共東皇醉。此樹婆娑一惘然，苔蘚生春意。
洞仙歌
作者：姜夔（宋）

花中慣識，壓架玲瓏雪。乍見緗蕤間琅葉。恨春風將了，染額人歸，留得個、嫋嫋垂香帶月。鵝兒真似酒，我愛幽芳，遠比酴醿又嬌絕。自種古松根，待看黃龍，亂飛上、蒼髯五鬣。更老仙、添與筆端春，敢喚起桃花，問誰優劣。
驀山溪
作者：姜夔（宋）

青青官柳，飛過雙雙燕。樓上對春寒，卷珠簾、瞥然一見。如今春去，香絮亂因風，沾徑草，惹牆花，一一教誰管。陽關去也，方表人腸斷。幾度拂行軒，念衣冠、尊前易散。翠眉織錦，紅葉浪題詩。煙渡口，水亭邊，長是心先亂。
永遇樂
作者：姜夔（宋）

我與先生，夙期已久，人間無此。不學楊郎，南山種豆，十一徵微利。雲霄直上，諸公袞袞，乃作道邊苦李。五千言，老來受用，肯教造物兒戲。東岡記得，同來胥宇，歲月幾時難計。柳老悲桓，松高對阮。未辦為鄰地。長乾白下，青樓朱閣，往往夢中槐蟻。卻不如、窪尊放滿，老夫未醉。
虞美人
作者：姜夔（宋）

闌干表立蒼龍背。三面巉天翠。東遊才上小蓬萊。不見此樓煙雨、未應回。而今指點來時路。卻是冥濛處。老仙鶴馭幾時歸。未必山川城郭、是耶非。
永遇樂
作者：姜夔（宋）

雲隔迷樓，苔封很石，人向何處。數騎秋煙，一篙寒汐，千古空來去。使君心在，蒼厓綠嶂，苦被北門留住。有尊中酒差可飲，大旗盡繡熊虎。前身諸葛，來遊此地，數語便酬三顧。樓外冥冥，江皋隱隱，認得徵西路。中原生聚，神京耆老，南望長淮金鼓。問當時、依依種柳，至今在否。
水調歌頭
作者：姜夔（宋）

日落愛山紫，沙漲省潮回。平生夢猶不到，一葉眇西來。欲訊桑田成海，人世了無知者，魚鳥兩相推。天外玉笙杳，子晉只空臺。倚闌干，二三子，總仙才。爾歌遠遊章句，雲氣入吾杯。不問王郎五馬，頗憶謝生雙屐，處處長青苔。東望赤城近，吾興亦悠哉。
漢宮春
作者：姜夔（宋）

雲曰歸歟。縱垂天曳曳，終反衡廬。揚州十年一夢，俯仰差殊。秦碑越殿，悔舊遊、作計全疏。分付與、高懷老尹，管絃絲竹寧無。知公愛山入剡，若南尋李白，問訊何如。年年雁飛波上，愁亦關予。臨皋領客，向月邊、攜酒攜鱸。今但借、秋風一榻，公歌我亦能書。
漢宮春
作者：姜夔（宋）

一顧傾吳。苧蘿人不見，煙杳重湖。當時事如對弈，此亦天乎。大夫仙去，笑人間、千古須臾。有倦客、扁舟夜泛，猶疑水鳥相呼。秦山對樓自綠，怕越王故壘，時下樵蘇。只今倚闌一笑，然則非歟。小叢解唱，倩松風、為我吹竽。更坐待、千巖月落，城頭眇眇啼鳥。
點絳唇
作者：姜夔（宋）

祝壽筵開，畫堂深映花如繡。瑞煙噴獸。簾幕香風透。一點臺星，化作人間秀。韶音奏。兩行紅袖。齊勸長生酒。
越女鏡心・法曲獻仙音
作者：姜夔（宋）

風竹吹香，水楓鳴綠，睡覺涼生金縷。鏡底同心，枕前雙玉，相看轉傷幽素。傍綺閣、輕陰度。飛來鑑湖雨。近重午。燎銀篝、暗薰溽暑。羅扇小、空寫數行怨苦。纖手結芳蘭，且休歌、九辯懷楚。故國情多，對溪山、都是離緒。但一川煙葦，恨滿西陵歸路。
月上海棠
作者：姜夔（宋）

紅妝豔色，照浣花溪影，絕代姝麗。弄輕風、搖盪滿林羅綺。自然富貴天姿，都不比、等閒桃李。簾櫳靜悄，月上正貪春睡。長記初開日，逞妖麗、如與人面爭媚。過韶光一瞬，便成流水。對此日嘆浮華，惜芳菲、易成憔悴。留無計。惟有花邊盡醉。
水調歌頭
作者：汪莘（宋）

聽說古時月，皎潔勝今時。今人但見今月，也道似琉璃。君看少年眸子，那比嬰兒神彩，投老又堪悲。明月不在盛，玉斧亦何為。約東坡，招太白，試尋思。憑誰斫卻，裡面桂影數千枝。憶在無懷天上，仍向有虞宮殿，看月到陳隋。別有一輪月，萬古沒成虧。
乳燕飛・賀新郎
作者：汪莘（宋）

去郢頻回首。正橫江、蓀橈容與，蘭旌悠久。悵望龍門都不見，似把長楸孤負。念往日、佳人為偶。獨向芳洲相思處，採蘋花、杜若空盈手。乘赤豹，誰來後。雲中眼界窮高厚。覽山川、冀州還在，陶唐何有。木葉紛紛秋風晚，縹緲瀟湘左右。見帝子、冰魂廝守。應記薰弦相對日，酹一杯、太乙東皇酒。問此意，君知否。
乳燕飛・賀新郎
作者：汪莘（宋）

曉趁西湖約。到湖頭，煙消日出，波生雨腳。日挈白魚攜碧酒，要與詩人共酌。把樓上、珠簾卷卻。坐對荷花三萬朵，念西鄰、未嫁肌如削。待折與，不堪著。別來又見秋蕭索。恨無由、將餘風月，伴君雲鶴。想見登山臨水處，醉把茱萸槃礴。唱白雪、陽春新作。一自東籬人去後，算人間，黃菊空零落。嘆作者，多命薄。
浪淘沙
作者：汪莘（宋）

天末起涼風。雲氣匆匆。如今何處有英雄。獨佩一壺溪上去，秋水澄空。絕壁聳雲中，倒掛青松。醉歌漢殿與秦宮。日現山西留不住，目送飛鴻。
沁園春
作者：汪莘（宋）

春至傷春，秋至悲秋，誰在華胥。嘆謫仙才氣，飛揚拔扈，淵明何事，慷慨欷歔。自我少年，如今晚境，行半人間真有餘。都休問，且一觴一詠，吾愛吾廬。南皋境界何如。舍明月清風誰與居。望蓬山路杳，萬株翠檜，方壺門掩，四面紅蕖。中有佳人，綽如姑射，一炷清香滿太虛。塵寰外，被鳴鸞報客，飛鶴傳書。
滿江紅
作者：汪莘（宋）

荊楚歲時，念自古、登臨風俗。休更道、桓家車騎，謝家絲竹。不覺吹將頭上帽，可來共採籬邊菊。嘆如今，重九有何人，相追逐。窮處士，枯如木。賢太守，溫如玉。遣廚人饋酒，廩人饋粟。欲寄唐虞無限意，離騷都是相思曲。奈兩三、寒蝶尚于飛，秋光促。
滿江紅
作者：汪莘（宋）

萬古灰飛，算何用、黃金滿屋。吾老矣，幾番重九，幾杯醽醁。此日登臨多恨別，明年強健何由卜。且喚教、兒女逐人來，尋黃菊。蘋已白，楓猶綠。鱸已晚，橙初熟。嘆人間何事，稍如吾欲。五柳愛尋王母使，三閭好作湘妃曲。向飄風、凍雨返柴扉，騎黃犢。
浣溪沙
作者：汪莘（宋）

一曲清溪繞舍流。數間茅屋正宜秋。芙蓉灼灼出牆頭。元亮氣高還作令，少陵形瘦不封侯。村醪閒飲兩三甌。
念奴嬌
作者：汪莘（宋）

龍山高會，憶當時賓主，風流雲散。今日紫陽峰頂上，人望旌旗天半。萬疊紅蕖，千層黃菊，照耀成飛觀。西風浩蕩，碧天斜去雙雁。遙想健筆淋漓，龍蛇落紙，妙句高張翰。籠日輕霞橫數抹，綠水金波相間。目寄宣平，神追師道，歸棹搖星漢。城中萬戶，燭光香霧交貫。
驀山溪
作者：汪莘（宋）

金風玉露，洗出乾坤體。乘興到前村，見一片、清溪無底。竹籬茅舍，雞犬兩三家，尋漁父，問湘靈，拄杖斜陽裡。青春誤我，白髮今如此。幸自識方壺，有個人，神通遊戲。澗邊野鶴，巖上忽孤雲，傾濁酒，對黃花，又似東籬子。
生查子
作者：汪莘（宋）

春來春色佳，秋至秋光好。無計奈春歸，又看秋光老。去年飛雪時，病與梅花道。來歲雪飛時，為把金樽倒。
感皇恩
作者：汪莘（宋）

年少好尋芳，早春時節。飛去飛來似蝴蝶。如今老大，懶趁五陵豪俠。夢中時聽得，秦簫咽。割斷人間，柳枝桃葉。海上書來恨離別。舊遊還在，空鎖煙霞萬疊。舉杯相憶處，青天月。
憶秦娥
作者：汪莘（宋）

村南北。夜來陡覺霜風急。霜風急。征途情緒，塞垣訊息。佳人獨倚琵琶泣。一江明月空相憶。空相憶。寒衣未絮，荻花狼籍。
點絳唇
作者：汪莘（宋）

數朵芙蕖，嫣然一笑凌清曉。謝家池沼。秋景偏宜少。氣挾清霜，似把群花小。秋風嫋。湘君來了。一曲煙波渺。
菩薩蠻
作者：汪莘（宋）

問言何處秋光好。當年曾過長洲道。一望沒遮攔。天寬水亦寬。也因輕靄掃。也傍斜暉討。指點與君看。畫他難不難。
桃源憶故人
作者：汪莘（宋）

人間只解春留住。不管秋歸去。一陣西窗風雨。秋也歸何處。柴扉半掩閒庭戶。黃葉青苔無數。猶把小春分付。梅蕊前村路。
浣溪沙
作者：汪莘（宋）

青女催人兩鬢霜。自篘白酒作重陽。方壺老子莫淒涼。天地兩三胡蝶夢，古今多少菊花香。只將破帽送秋光。
點絳唇
作者：汪莘（宋）

曉角霜天，晝簾卻是春天氣。小園行處。雙蝶相隨至。恰向梅邊，又向桃邊覷。孜孜地。訪蘭尋蕙。誰會幽人意。
漢宮春
作者：汪莘（宋）

春色平分，甚偏他楊柳，分外風流。夭桃自適其適，一笑還休。可憐仙李，對東風、卻少溫柔。爭奈得、海棠妝點，向人渾不知羞。誰覺韶華如夢，到酴醿開後，鶯語供愁。天教姚黃晚出，貴與王侔。花中隱者，有春蘭、秋菊俱優。須是到、溪山清凍，江梅香噴枝頭。
菩薩蠻
作者：汪莘（宋）

漁翁家住寒潭上。曉霜晚日時相向。三尺白魚長。一雙搖玉光。前朝來獻狀。果慰攜壺望。水月正商量。小橋梅欲香。
小重山
作者：汪莘（宋）

居士情懷愛小春。恰如重會面，舊時人。東君輕笑又輕顰。如道我，春去卻傷心。青鳥下紅巾。瑤池春信早，莫因循。柳絲黃日牡丹晨。相隨逐，春淺到春深。
聒龍謠
作者：汪莘（宋）

夢下瑤臺，神飛閬苑，自嘆塵寰久客。三入成周，望皇居帝宅。蕩蘭槳、伊闕波濤，曳玉杖、洛陽阡陌。獨躊躇、武烈文謨，天垂晚，月生魄。故人少，別懷多，引壺觴自酌，誰憐衰白。群仙問我，尚低頭方冊。共雲將、東過扶搖，遇鴻濛、頓超玄默。待功成，翳鳳騎麟，把蟠桃摘。
水龍吟
作者：汪莘（宋）

當年翦綵垂髫，超然便欲為仙去。世間俗狀，人心狡計，不堪同住。每坐空山，獨臨古澗，神閒意寓。想瀛洲雞犬，蓬萊猿鶴，應悵望，門前路。自昔侯王將相，幾番成、落花飛絮。仰天醉眼，興雲妙手，年華遲暮。長揖煙塵，靜朝日月，誰知幽素。正風清麟背，星垂海角，曉鍾初寤。
水調歌頭
作者：汪莘（宋）

寄語山阿子，何日出幽篁。蘭衣蕙帶，為我獨立萬尋岡。頭上青天蕩蕩，足下白雲靄靄，和氣自悠揚。一陣東風至，靈雨過南塘。招山鬼，吊河伯，俟東皇。朱宮紫闕，何事宛在水中央。長望龍輈雷駕，憑仗簫鍾交鼓，賓日出扶桑。我乃援北斗，子亦射天狼。
水調歌頭
作者：汪莘（宋）

誰與玩芳草，公子未西歸。天然脫去雕飾，秋水落芙蕖。發軔朝兮東壁，弭節夕兮西極，故國入躊躇。夢裡不知路，南鬥正扶疏。鴆不好，鳳不利，憶三閭。算來何事，苦道歲晏孰華餘。首拜東皇太乙，複次雲君司命，高曳九霞裾。山鬼正含睇，慕我欲何如。
水調歌頭
作者：汪莘（宋）

堯舜去已遠，稷契不重來。周流天上地下，我馬亦悠哉。君向雲中獨立，知與何人相俟，孔蓋逐風回。長憶目成處，卻苦別離催。被明月，佩寶璐，冠崔嵬。可憐幼好奇服，年老在塵埃。天地與我同性，日月與我同命，何事有餘哀。故國空喬木，野鹿上高臺。
水調歌頭
作者：汪莘（宋）

孔孟化塵土，秦漢共丘墟。人間美惡如夢，試看幾張書。還是天一地二，做出朝三暮四，堪笑又堪悲。誰憶陶元亮，春酒解飢劬。老將至，歲既晏，念春歸。停雲親友南北，何以慰離居。半郭半村佳處，一竹一花生意，吾亦愛吾廬。時訪前村酒，旋買小溪魚。
水調歌頭
作者：汪莘（宋）

志可洞金石，氣可塞堪輿。問君所志安在，富貴勝人乎。看取首陽二子，叩住孟津匹馬，天討不枝梧。特立浮雲外，大塊可齊驅。鐵可折，玉可碎，海可枯。不論窮達生死，直節貫殊途。立處孤峰萬仞，袖裡青蛇三尺，用舍付河圖。晞汝陽阿上，濯汝洞庭河。
水調歌頭
作者：汪莘（宋）

欲覓存心法，當自盡心求。此心盡處，豁地知性與天侔。行盡武陵溪路，忽見桃源洞口，漁子舍漁舟。輸與逃秦侶，絕境幾春秋。舉全體，既盡得，要斂收。勿忘勿助之際，玄牝一絲頭。君看天高地下，中有鳶飛魚躍，妙用正周流。可與知者道，莫語俗人休。
滿江紅
作者：汪莘（宋）

唐宋諸公，誰道得、梅花親切。到和靖、先生詩出，古人俱拙。寫照乍分清淺水，傳神初付黃昏月。盡後來、作者鬥尖新，仍重疊。離不得，春和臘。少不得，煙和雪。更茅簷低亞，竹籬輕折。何事西鄰春得入，還如東閣人傷別。總輸他、樹下作僧來，離言說。
滿江紅
作者：汪莘（宋）

洞府瑤池，多是見、桃紅滿地。君試問、江海清絕，因何拋棄。仙景常如二三月，此花不受春風醉。被販兒、俚婦折來看，添憔悴。泛雪艇，搖冰枻。溪館靜，村扉閉。須祁寒徹骨，清香透鼻。孤竹赤松真我友，姚黃魏紫非吾契。笑方壺、日日繞南枝，猶多事。
水調歌頭
作者：汪莘（宋）

草木自成歲，禽鳥已春聲。仰觀俯察，多少宇宙古今情。遐想炎黃以上，逮至漢唐而下，幾個費經營。巢許有真意，無責自身輕。富與貴，貧與賤，死還生。方壺歲晚，深感梅蕊向人傾。造物元來無物，有物還應自造，人意幾曾平。天際識歸路，野鶴忽長鳴。
沁園春
作者：汪莘（宋）

三十六峰，三十六溪，長鎖清秋。對孤峰絕頂，雲煙競秀，懸崖峭壁，瀑布爭流。洞裡桃花，仙家芝草，雪後春正取次遊。親曾見，是龍潭白畫，海湧潮頭。當年黃帝浮丘。有玉枕玉床還在不。向天都月夜，遙聞鳳管，翠微霜曉，仰盼龍樓。砂穴長紅，丹爐已冷，安得靈方聞早修。誰知此，問原頭白鹿，水畔青牛。
沁園春
作者：汪莘（宋）

家在柳塘，榜掛方壺，圖掛黃山。覺仙峰六六，滿堂峭峻，仙溪六六，繞屋潺湲。行到水窮，坐看雲起，只在吾廬尋丈間。非人世，但鶴飛深谷，猿嘯高巖。如今老疾蹣跚。向畫裡嬉遊臥裡看。甚花開花落，悄無人見，山南山北，誰似餘閒。住個庵兒，了些活計，月白風清人倚闌。山中友，類先秦氣貌，後晉衣冠。
行香子
作者：汪莘（宋）

野店殘冬。綠酒春濃。念如今、此意誰同。溪光不盡，山翠無窮。有幾枝梅，幾竿竹，幾株松。籃輿乘興，薄暮疏鍾。望孤村、斜日匆匆。夜窗雪陣，曉枕雲峰。便擁漁蓑，頂漁笠，作漁翁。
行香子
作者：汪莘（宋）

策杖溪邊。倚杖峰前。望瓊林、玉樹森然。誰家殘雪，何處孤煙。向一溪橋，一茅店，一漁船。別般天地，新樣山川。喚家童、訪鶴尋猿。山深寺遠，雲冷鍾殘。喜竹間燈，梅間屋，石間泉。
水調歌頭
作者：汪莘（宋）

釀秫小春月，取酒雪花晨。漏壺插破浮蟻，湧起碧鱗鱗。誰覺東風密至，更帶梅香潛入，甕裡淨無塵。一見酒之面，便得酒之心。這番酒，□□□，未及賓。黃山圖就，舊日境界喜重新。三十六峰雲嶂，三十六溪煙水，三十六壺春。寄語黃山道，我是境中人。
鵲橋仙
作者：汪莘（宋）

柳塘居處，方壺道號，汪姓莘名耕字。欲將丹藥點凡花，教都做、水仙無計。家中安石，村中居易，總是一場遊戲。曲終金石滿吾廬，爭奈少、柳家風味。
鵲橋仙
作者：汪莘（宋）

儻來無定，浮生如寄，休說真非真是。道人半睡半醒時，全身在、碧霄宮裡。風師四起，雲君六合，茅舍有何準擬。待他雪陣打窗來，旋披起、半床紙被。
沁園春
作者：汪莘（宋）

流水小橋，茅屋竹窗，紙帳蒲團。把坎宮閉了，虎龍吟嘯，離宮鎖定，日月迴環。萬點星飛，兩輪電轉，五色圓光天樣寬。□奇處，漸冥冥杳杳，有個鴉翻。當時築著機關。後常把空華戲弄看。更有些可笑，寐中清境，有些可怪，鏡裡清顏。太上留魂，老君煉魄，又被瞿曇都掃殘。如何好，只單修見性，雙練還丹。
杏花天
作者：汪莘（宋）

殘雪林塘春意淺。倚碧玉、闌干日晚。天涯五色明如翦。上有新蟾占斷。從別後、水遙山遠。倩說與、天台劉阮。方壺只有梅花伴。不似桃花庭院。
杏花天
作者：汪莘（宋）

美人家在江南住。每惆恨、江南日暮。白蘋洲畔花無數。還憶瀟湘風度。幸自是、斷腸無處。怎強作、鶯聲燕語。東風占斷秦箏柱。也逐落花歸去。
減字木蘭花
作者：汪莘（宋）

詩家清絕。簷外森然蒼玉節。學易無思。一笑窗前白玉妃。何人共說。山上青松松上雪。更有誰知。溪在門前月在溪。
西江月
作者：汪莘（宋）

紅白雖分兩色，清香總是梅花。早春風日野人家。相對伯夷柳下。愛影拈將燈取，惜香放下簾遮。長安如夢只堪嗟。樂此應須賢者。
西江月
作者：汪莘（宋）

曾把江梅入室，門人不敬紅梅。清香一點入靈臺。傲雪家風猶在。狀貌婦人孺子，性情烈士奇才。自開自落有誰來。與汝上林相待。
西江月
作者：汪莘（宋）

天下老松有數，人間不記何年。海心嶽頂寺門前。我欲收成一片。為向此公傳語，卻教老子隨緣。龍盤虎踞負青天。豈若吾身親見。
卜算子
作者：汪莘（宋）

夏則飲紅泉，冬則餐紅術。一片新春入手來，不費些兒力。春在水無痕，春在山無跡。李白桃紅未吐時，好個春訊息。
南鄉子
作者：汪莘（宋）

茅舍起疏煙。家在寒溪阿那邊。修竹當籬梅當戶，蕭然。問是堯天是葛天。風雨入新年。惟恐春陰咽管絃。綠酒一樽歌一曲，人傳。不屬天仙屬散仙。
好事近
作者：汪莘（宋）

堂上掛黃山，輝映庭前春雪。記得山中雪境，恰一般清絕。須知天錫與方壺，比似鏡湖別。好得鏡湖狂客，伴方壺歡伯。
好事近
作者：汪莘（宋）

挽我過溪橋，請與春風權攝。推出雪峰千丈，照碧溪春色。別來三度見梅花，今日共君說。只這溪山十里，剩幾多風月。
生查子
作者：汪莘（宋）

天上不知天，洞裡休尋洞。洞府天宮在眼前，春日都浮動。我自覺來看，他在迷時夢。覺則人人總是仙，步步乘鸞鳳。
好事近
作者：汪莘（宋）

風日未全春，又是春來風日。不出方壺門戶，見東皇訊息。此時春事苦無多，春意最端的。卻被草牙引去，向柳梢收得。
好事近
作者：汪莘（宋）

春早不知春，春晚又還無味。一點日中星鳥，想堯民如醉。不寒不暖杏花天，花到半開處。正是太平風景，為人間留住。
好事近
作者：汪莘（宋）

風雨打黃昏，啼殺滿山杜宇。到得人間春去，問英雄何處。桃紅李白競春光，誰共殘妝語。最是梨花一樹，照誰家庭戶。
好事近
作者：汪莘（宋）

閬苑夢迴時，窗外數聲啼鳥。覺我床前天氣，便清明多少。詩人門戶約花開，宿蝶誤飛了。一段山青水綠，作洞庭春曉。
好事近
作者：汪莘（宋）

夾岸隘桃花，花下蒼苔如積。驀地輕寒一陣，上桃花顏色。東鄰西舍絕經過，新月是相識。白玉闌干斜倚，作蓬山春夕。
好事近
作者：汪莘（宋）

天宇綠無雲，遲日江山如繡。是日輕衫團扇，笑折花相授。南山之北北山南，星鳥尚依舊。誰在松風高臥，作嵩陽春畫。
好事近
作者：汪莘（宋）

月落畫橋西，花影柳陰相亞。把住常娥問道，是誰家亭榭。天邊處士少微星，正在杏花下。斜卓參旗一片，作草堂春夜。
洞仙歌
作者：汪莘（宋）

春王正月，雪陣聯翩下。我有春風怎生賣。忽掃殘夜雨，推出朝陽，天地裡，玉燭一枝無價。早春虛過了，尚有二分，是處春光好收買。也不違天性，不遠人情，楊柳陌、臨水夭桃亭榭。身子外、只要自家人，共酒後羲皇，花前偏霸。
乳燕飛・賀新郎
作者：汪莘（宋）

策杖南山去。到南溪、誰家宅院，欺人先渡。羽扇徐麾童僕退，翠柳白沙西路。帝賜我、閬風玄圃。一片飛來紅葉闊，細看來、上有雙鸞句。應念我，塵中住。眼前兒女閒相語。怪人間、禁菸時節，安排樽俎。為道從來寒食好，且莫思量今古。共綠水、春風鷗鷺。望我壺天天未晚，記碧桃、花發閒庭戶。歸到也，對花舞。
八聲甘州
作者：汪莘（宋）

惜餘春、蛺蝶引春來，杜鵑趣春歸。算何如桃李，渾無言說，開落忘機。多謝黃鸝舊友，相逐落花飛。芳草連天遠，愁殺斜暉。誰向西湖南畔，問亭臺在否，花木應非。看孤山山下，惟說隱君廬。想錢塘、春遊依舊，到梨花、寒食隘舟車。尋常事，不須惆悵，暮雨沾衣。
浣溪沙
作者：汪莘（宋）

白日青天蘸水開。落花江上玉鞭回。東君擎出牡丹來。獨佔洛陽春氣足，遂中天下作花魁。相知深處舉離杯。
滿庭芳
作者：汪莘（宋）

雲繞破圖，天橫練帶，畫堂三月初三。斜風細雨，羅幕護輕寒。無數天香國色，枝枝帶、洛浦嵩山。燒紅燭，吞星□日，光射九霞冠。仙宮，深幾許，黃鶯問道，紫鶯窺簾。似太真姊妹，半醒微酣。須信生來富貴，何曾在、草舍茅庵。皇州近，扁舟載去，春色冠東南。
謁金門
作者：汪莘（宋）

簷溜滴。都是春歸訊息。帶雨牡丹無氣力。黃鸝愁雨溼。爭看洛陽春色。忘卻連天草碧。南浦綠波雙槳急。沙頭人佇立。
玉樓春
作者：汪莘（宋）

一片江南春色晚。牡丹花謝鶯聲懶。問君離恨幾多長，芳草連天猶覺短。昨夜溪頭新溜滿。樽前自起噴龍管。明朝飛棹下錢塘，心共白蘋香不斷。
江神子・江城子
作者：汪莘（宋）

鷓鴣聲裡別江東。綠陰中。夕陽紅。一點離愁，相對景重重。目斷大羅天上客，朝玉帝，把芙蓉。紫陽山下偶相逢。醉金鍾。跨蒼龍。歸去故山，猶帶白雲封。洞口桃花如恨我，飄滿地，任春風。
滿庭芳
作者：汪莘（宋）

雲夢南來，岷嶓東會，樓前天水蒼茫。黃州太守，萬里作金湯。淮上煙塵初斂，仍安集、耕隴漁鄉。須知道，綸巾羽扇，不獨數週郎。生朝，遙想處，雪消赤壁，春動黃岡。有新翻楊柳，細抹絲簧。竹外一枝更好，應回首、清淺池塘。看看也，天邊鳳詔，歸侍赭袍光。
哨遍
作者：汪莘（宋）

近臘景和，故山可過，足下聽餘述。便自往山中，憩精藍，與僧飯訖。北涉灞川，明月華映郭，夜登華子岡頭立。嗟輞水淪漣，與月上下，寒山遠火蒙籠。聽林外犬類豹聲雄。更村落誰家鳴夜舂。疏鐘相聞，獨坐此時，多思往日。噫，記與君同。清流仄徑玉琤琮。攜手賦佳什。往來蘿月松風。只待仲春天，春山可望，山中卉木垂蘿密。見出水輕鯈，點溪白鷺，青皋零露方溼。雉朝飛，麥隴鳴儔匹。念此去非遙莫相失。儻能從我敢相必。天機非子清者，此事非所急。是中有趣殊深，願子無忽。不能一一。偶因馱檗附吾書，是山人王維摩詰。
滿庭芳
作者：曹彥約（宋）

老子今年，年登七十，阿婆年亦相當。幾年辛苦，今日小風光。遇好景，何妨笑飲，依前是、未放心腸。人都道，明明瞭了，強似個兒郎。幸償。婚嫁了，雙雛藍袖，拜舞稱觴。女隨夫上任，孫漸成行。慚愧十分圓滿，無以報、辦取爐香。頻頻祝，百年相守，老子更清強。
祝英臺近
作者：張潞（宋）

寶燻濃，雲幄重，瓊葉麗金蕊。黛綠蜂黃，秋態未憔悴。繡簾深院黃昏，著香無處，人慾睡、為花重起。月如水。別有天外樓臺，玲瓏異塵世。翠袖生寒，只欠素娥倚。何如倩取西風，吹將歸去，為添在、廣寒宮裡。
水調歌頭
作者：崔與之（宋）

萬里雲間戍，立馬劍門關。亂山極目無際，直北是長安。人苦百年塗炭，鬼哭三邊鋒鏑，天道久應還。手寫留屯奏，炯炯寸心丹。對青燈，搔白髮，漏聲殘。老來勳業未就，妨卻一身閒。梅嶺綠陰青子，蒲間清泉白石，怪我舊盟寒。烽火平安夜，歸夢到家山。
賀新郎
作者：崔與之（宋）

雨過雲容掃。使星明、德心高揭，福心旁照。槐屋猶喧梅正熟，最是清和景好。望金節、雲間縹緲。和氣如春清似水，漾恩波、沾渥天南道。晨鵲噪，有佳報。天家黃紙除書到。便歸來、昇華天下，安邊養浩。好是六逢初度日，碧落笙歌會早。遍西郡、歡聲多少。人道菊坡新醞美，把一觴、滿酌歌難老。瓜樣大，安期棗。
念奴嬌
作者：吳琚（宋）

我來浮玉，似憑陵滄海，躡金鰲背。又若騎鯨遊汗漫，飛入八荒之外。鐘鼓傳聲，樓臺倒影，不類人間世。徘徊吟眺，恨無陶謝酬對。今古潮落潮生，問英雄多少，與江俱逝。直欲乘風歸閬苑，疑是三生習氣。未辨魚蓑，先盟鷗鷺，奈卜鄰無地。從今清夜，夢魂應繞空翠。
柳梢青
作者：吳琚（宋）

彩仗鞭春。鵝毛飛管，斗柄回寅。拂面東風，雖然料峭，畢竟寒輕。戴花折柳心情。怎捱得、元宵放燈。不是今朝，有些殘雪，先去踏青。
浪淘沙
作者：吳琚（宋）

雲葉弄輕陰。屋角鳩鳴。青梅著子欲生仁。冷落江天寒食雨，花事關情。池館晝盈盈。人醉寒輕。一川芳草只銷凝。時有入簾新燕子，明日清明。
浪淘沙
作者：吳琚（宋）

岸柳可藏鴉。路轉溪斜。忘機鷗鷺立汀沙。咫尺鍾山迷望眼，一半雲遮。臨水整烏紗。兩鬢蒼華。故鄉心事在天涯。幾日不來春便老，開盡桃花。
水龍吟
作者：吳琚（宋）

紫皇高宴蕭臺，雙成戲擊瓊包碎。何人為把，銀河水翦，甲兵都洗。玉樣乾坤，八荒同色，了無塵翳。喜冰銷太液，暖融鳷鵲，端門曉、班初退。聖主憂民深意。轉鴻鈞、滿天和氣。太平有象，三宮二聖，萬年千歲。雙玉杯深，五雲樓迥，不妨頻醉。細看來、不是飛花，片片是、豐年瑞。
酹江月・念奴嬌
作者：吳琚（宋）

玉虹遙掛，望青山隱隱，一眉如抹。忽覺天風吹海立，好似春霆初發。白馬凌空，瓊鰲駕水，日夜朝天闕。飛龍舞鳳，鬱蔥環拱吳越。此景天下應無，東南形勝，偉觀真奇絕。好是吳兒飛彩幟，蹴起一江秋雪。黃屋天臨，水犀雲擁，看擊中流楫。晚來波靜，海門飛上明月。
桂殿秋
作者：劉翰（宋）

青帝子，碧蓮宮。不駕雲車騎白龍。瑤池路遠羽衣溼，玉珮泠泠明月中。
桂殿秋
作者：劉翰（宋）

雙玉節，到神京。碧杯仙露冷如冰。一聲金磬千花發，洞口天風吹灑醒。
蝶戀花
作者：劉翰（宋）

團扇題詩春又晚。小夢驚殘，碧草池塘滿。一曲銀鉤簾半卷。綠窗睡足鶯聲軟。瘦損衣圍羅帶減。前度風流，陡覺心情懶。誰品新腔拈翠管。畫樓吹徹江南怨。
清平樂
作者：劉翰（宋）

萋萋芳草。怨得王孫老。瘦損腰圍羅帶小。長是錦書來少。玉簫吹落梅花。曉寒猶透輕紗。驚起半屏幽夢，小窗淡月啼鴉。
清平樂
作者：劉翰（宋）

鴛鴦翡翠。小小池塘水。落絮遊絲花滿地。度日闌干獨倚。金刀裁就春衫。起來初試輕寒。滿把相思清恨，題詩欲寄江南。
好事近
作者：劉翰（宋）

花底一聲鶯，花上半鉤斜月。月落烏啼何處，點飛英如雪。東風吹盡去年愁，解放丁香結。驚動小亭紅雨，舞雙雙金蝶。
菩薩蠻
作者：劉翰（宋）

去時滿地花陰月。歸來落盡梧桐葉。簾外小梅殘。綠窗幽夢寒。明朝提玉勒。又作江南客。芳草遍長亭。東風吹恨生。
謁金門
作者：趙（宋）

天色晚。雲外一箏斜雁。獨憑闌干秋滿眼。菊花寒尚淺。葉落香溝紅泛。懶把新詩題怨。何處笛聲三弄斷。月遲簾未卷。
酹江月・念奴嬌
作者：杜（宋）

江山如此，是天開萬古，東南王氣。一自髯孫橫短策，坐使英雄鵲起。玉樹聲消，金蓮影散，多少傷心事。千年遼鶴，並疑城郭非是。當日萬駟雲屯，潮生潮落處，石頭孤峙。人笑褚淵今齒冷，只有袁公不死。斜日荒煙，神州何在，欲墮新亭淚。元龍老矣，世間何限餘子。
摸魚兒
作者：杜（宋）

放扁舟、萬山環處，平鋪碧浪千頃。仙人憐我征塵久，借與夢遊清枕。風乍靜。望兩岸群峰，倒浸玻璃影。樓臺相映。更日薄煙輕，荷花似醉，飛鳥墮寒鏡。中都內，羅綺千街萬井。天教此地幽勝。仇池仙伯今何在，堤柳幾眠還醒。君試問。□此意、只今更有何人領。功名未竟。待學取鴟夷，仍攜西子，來動五湖興。
驀山溪
作者：杜（宋）

春風如客，可是繁華主。紅紫未全開，早綠遍、江南千樹。一番新火，多少倦遊人，纖腰柳，不知愁，猶作風前舞。小闌干外，兩兩幽禽語。問我不歸家，有佳人、天寒日暮。老來心事，唯只有春知，江頭路，帶春來，更帶春歸去。
賀新郎
作者：劉仙倫（宋）

翠蓋籠嬌面。記當年、沈香亭北，醉中曾見。見了風流傾國豔，紅紫紛紛過眼。算好處、何嫌春晚。誰把天香和曉露，倩東君、特地勻嬌臉。千萬朵，開時遍。隔花聽取提壺勸。道此花過了，春歸蝶愁鶯怨。挽住東君須醉倒，花底不妨留戀。待喚取、笙歌一片。最愛就中紅一朵，似狀元、得意春風殿。還惹起，少年恨。
木蘭花慢
作者：劉仙倫（宋）

漸秋空向晚，被風雨、趲重陽。正木落疏林，海棠枝上，忽見紅妝。料應妒他蘭菊，任年年、獨甚佔秋光。故把春風嬌面，向人逞豔呈芳。看來畢竟此花強。只是欠些香。誚一似當年，五陵公子，卻厭膏梁。肯來水邊竹下，與幽人、相對說淒涼。只恐夜深花睡，五更微有清霜。
菩薩蠻
作者：劉仙倫（宋）

東風去了秦樓畔。一川菸草無人管。芳樹雨初晴。黃鸝三兩聲。海棠花已謝。春事無多也。只有牡丹時。知他歸不歸。
賀新郎
作者：劉仙倫（宋）

小隊停鉦鼓。向沙邊、柳下維舟，慶公初度。平盡群蠻方易鎮，此事多應有數。奈自古、功成人妒。君看樂羊中山役，任謗書、盈篋終無據。千載下，競誰與。詩中帶得西山雨。指天台、雁蕩歸歟，壽鄉深處。緩急朝廷須公出，更作中流砥柱。笑痴呆、紛紛兒女。多少人間不平事，有皇天、老眼能區處。揮玉斝，聽金縷。
賀新郎
作者：劉仙倫（宋）

重喚松江渡。嘆垂虹亭下，銷磨幾番今古。依舊四橋風景在，為問坡仙甚處。但遺愛、沙邊鷗鷺。天水相連蒼茫外，更碧雲、去盡山無數。潮正落，日還暮。十年到此長凝佇。恨無人、與共秋風，膾絲蓴縷。小轉朱弦彈九奏，擬致湘妃伴侶。俄皓月、飛來煙渚。恍若乘槎河漢上，怕客星、犯鬥蛟龍怒。歌欸乃，過江去。
賀新郎
作者：劉仙倫（宋）

鄭玉非娼女。嘆塵緣未了，飄零被春留住。腸斷胭脂坡下路。成甚心情意緒。生怕入、梨園歌舞。寂寞陽臺雲雨散，算人間、誰是吹簫侶。空買斷，兩眉聚。新來鏡裡驚如許。暗傷懷、鶯老花殘，幾番春暮。事逐孤鴻都已往，月落千山杜宇。念修竹、天寒何處。不念瑣窗並繡戶，妾從前、命薄甘荊布。誰為作，解絛主。
念奴嬌
作者：劉仙倫（宋）

艅艎東下，望西江千里，蒼茫煙水。試問襄州何處是，雉堞連雲天際。叔子殘碑，臥龍陳跡，遺恨斜陽裡。後來人物，如君瑰偉能幾。其肯為我來耶，河陽下士，正自強人意。勿謂時平無事也，便以言兵為諱。眼底山河，樓頭鼓角，都是英雄淚。功名機會，要須閒暇先備。
念奴嬌
作者：劉仙倫（宋）

吳山青處，恨長安路斷，黃塵如霧。荊楚西來行塹遠，北過淮堧嚴扈。九塞貔貅，三關虎豹，空作陪京固。天高難叫，若為得訴忠語。追念江左英雄，中興事業，枉被奸臣誤。不見翠華移蹕處，枉負吾皇神武。擊楫憑誰，問籌無計，何日寬憂顧。倚筇長嘆，滿懷清淚如雨。
念奴嬌
作者：劉仙倫（宋）

西風何事，為行人掃蕩，煩襟如洗。垂漲蒸瀾都卷盡，一片瀟湘清泚。酒病驚秋，詩愁入鬢，對景人千里。楚宮故事，一時分付流水。江上買取扁舟，排雲湧浪，直過金沙尾。歸去江南丘壑處，不用來尋月姊。風露杯深，芙蓉裳冷，笑傲煙霞裡。草廬如舊，臥龍知為誰起。
滿江紅
作者：劉仙倫（宋）

快閣東西，鷗邊問、晚晴可喜。鷗解語、既盟之後，兩翁曾倚。笛弄慣聽黃魯直，履聲深識徐淵子。添我來、相對兩忘機，真相似。也不種，閒桃李。也不玩，佳山水。有新詩字字，愛民而已。一片心閒秋水外，三年人在春風裡。漲一篙、江水送歸鴻，明朝是。
滿江紅
作者：劉仙倫（宋）

著意留春，留不住、春歸難戀。最苦是、梅天煙雨，麥秋庭院。嫩竹陰濃鶯出谷，柔桑採盡蠶成繭。奈沈腰、寬盡有誰知，難消遣。幽閣恨，雙眉斂。香箋寄，飛鴻遠。向風簾羞見，一雙歸燕。翠被閒將情做夢，青樓賺得恩成怨。對尊前、莫惜喚瓊姬，持杯勸。
霜天曉角
作者：劉仙倫（宋）

倚空絕壁。直下江千尺。天際兩蛾凝黛，愁與恨、幾時極。暮潮風正急。酒醒聞塞笛。試問謫仙何處，青山外，遠煙碧。
訴衷情
作者：劉仙倫（宋）

征衣薄薄不禁風。長日雨絲中。又是一年春事，花信到梧桐。雲漠漠，水溶溶。去匆匆。客懷今夜，家在江西，身在江東。
江神子・江城子
作者：劉仙倫（宋）

華堂深處出娉婷。語聲輕。笑聲清。燕語鶯啼，一一付春情。恰似洛陽花正發，見花好，不知名。金甌盛酒玉纖擎。滿盈盈。勸深深。不怕主人，教你十分斟。只怕酒闌歌罷後，人不見，暮山青。
系裙腰
作者：劉仙倫（宋）

山兒矗矗水兒清。船兒似葉兒輕。風兒更沒人情。月兒明。廝合造、送行人。眼兒蔌蔌淚兒傾。燈兒更冷清清。遭逢著雁兒，又沒前程。一聲聲。怎生得、夢兒成。
永遇樂
作者：劉仙倫（宋）

青幄蔽林，白氈鋪徑，紅雨迷楚。晝閣關愁，風簾卷恨，盡日縈情緒。陽臺雲去，文園人病，寂寞翠尊雕俎。惜韶容、匆匆易失，芳叢對眼如霧。巾欹潤裛，衣寬涼滲，又覺漸回驕暑。解籜吹香，遺丸薦脆，小芰浮鴛浦。畫欄如舊，依稀猶記，佇立一鉤蓮步。暗銷魂，那堪又聽，杜鵑更苦。
菩薩蠻
作者：劉仙倫（宋）

吹簫人去行雲杳。香篝翠被都閒了。疊損縷金衣。是他渾不知。冷煙寒食夜。淡月梨花下。猶自軟心腸。為他燒夜香。
江神子・江城子
作者：劉仙倫（宋）

東風吹夢落巫山。整雲鬟。卻霜紈。雪貌冰膚，曾共控雙鸞。吹罷玉簫香霧溼，殘月墜，亂峰寒。解璫回首憶前歡。見無緣。恨無端。憔悴蕭郎，贏得帶圍寬。紅葉不傳天上信，空流水，到人間。
蝶戀花
作者：劉仙倫（宋）

小立東風誰共語。碧盡行雲，依約蘭皋暮。誰問離懷知幾許。一溪流水和煙雨。媚蕩楊花無著處。才伴春來，忙底隨春去。只恐遊蜂粘得住。斜陽芳草江頭路。
一翦梅
作者：劉仙倫（宋）

唱到陽關第四聲。香帶輕分。羅帶輕分。杏花時節雨紛紛。山繞孤村。水繞孤村。更沒心情共酒尊。春衫香滿，空有啼痕。一般離思兩銷魂。馬上黃昏。樓上黃昏。
沁園春
作者：劉仙倫（宋）

聞道參軍，今日垂弧，勝如去年。正新頒藍綬，天香芬馥，初開黃牒，御墨新鮮。鼻祖登科，已逾百載，衣缽於今喜再傳。圖南事，看摶風九萬，擊水三千。官曹小試民編。有奕世甘棠在道邊。向樽前有興，細斟清醥，琴中得趣，緩拂朱弦。東觀酬書，西垣草制，此去掀勝好看鞭。應難老，信君家眉壽，自有籛山。
好事近
作者：劉仙倫（宋）

春事恰平分，南極夜來星瑞。聞道都曹初度，擁萬紅千翠。長才傑出應時須，一郡賴綱紀。看即詔還入覲，上鴛行班裡。
沁園春
作者：劉仙倫（宋）

周易一書，更三聖人，深切著明。凡變通動靜，有形有象，盈虛訊息，時止時行。天相名卿，日探妙趣，往古來今無兩心。褰帷暇，手韋編不置，聊以娛情。如今祝壽殷勤。請得以推評理致新。看九重有命，晉侯錫馬，三公論道，鼎足承君。同厥震男，拔乎泰茹，玉筍班中聯步什。賢奮建，定豐亨豫大，揚夬王庭。
喜遷鶯
作者：劉仙倫（宋）

祥雲籠晝。正梅花弄粉，歲寒時候。長記今朝，瑤臺仙子，降作人間明秀。四德生來全備，綠鬢年年依舊。更滿目，兒婦兒孫，森羅前後。知否。笙歌奏。去歲芳筵，好事今年又。壽燭高燒，壽詞齊唱，滿勸長生酒。元自榮華富貴，況復康寧福壽。願此去，等鶴算龜齡，天長地久。
鷓鴣天
作者：劉仙倫（宋）

簾幕祥風動玉鉤。鳳簫聲徹瑞煙浮。蕭郎玉女來相會，今日齊眉醉玉樓。同富貴、共風流。一封花誥一封侯。更須有子腰金斗，鏡裡雙鸞到白頭。
滿江紅
作者：劉仙倫（宋）

過了燒燈，楊柳外、無邊春色。慶初度、香浮東閣，瑞呈南極。翰墨場中推老手，曾魁多士催勍敵。到而今、官薄在天台，神仙籍。和月倚，南坡石。滴露點，床頭易。看白頭紅頰，目光搖碧。富貴康強仍有子，人生似此應難得。更摩挲、銅狄說當年，真訊息。
好事近
作者：劉仙倫（宋）

桃李綠陰濃，屈指中和三六。恰是仙翁初度，靄瑞煙芬馥。歌喉宛轉繞華堂，總是長生曲。他日臨清亭上，看兒孫朝服。
滿江紅
作者：劉仙倫（宋）

鳳歷更端，才信宿、年華方好。深院宇、祥風飄蕩，瑞煙繚繞。聞道君侯當誕日，歡聲解壓春寒峭。更九衢、煙火近元宵，聞嬉笑。人正在，蓬萊島。燒絳蠟，斟清醥。聽清歌豔曲，一聲雲杪。奠枕江淮無一事，留都宮殿千門曉。看賜環、千歲侍君王，人難老。
念奴嬌
作者：劉仙倫（宋）

一番春事，到薌林、更兩日重三節。百品名花饒笑處，喜遇誕彌佳月。巢葉靈龜，舞琴野鶴，總是千年物。來為公壽，綸巾長映華髮。平生聖處功夫，道□深味，胸次真冰雪。高蹈丘園還謝了，枚叟蒲輪朝謁。時上籃輿，相隨孫子，慶滿床簪笏。南豐道價，敬持一瓣香爇。
滿江紅
作者：劉仙倫（宋）

夜半天風，吹佩玉、列仙初度。又恰是、人間六月，葉蓂方吐。黃紙除書驚乍到，青氈舊物欣重睹。擁皇華、玉節待清秋，江南去。招壯士，增王旅。漕廩粟，資淮浦。濟江南嘉績，久聞當寧。明弼堂前山滿眼，來鴻庭後花無數。看召環、即到壽星邊，朝明主。
醉蓬萊
作者：劉仙倫（宋）

昨長庚入夢，昴宿呈祥，嶽神鍾秀。降產英賢，通道由天佑。蓂莢飛三，九秋將暮，遇稱觴時候。香爇沈檀，曲調金縷，滿斟春酒。試紀絳年，六身二首，甲子方延，才經八九。款醉蓬萊，壽與天長久。桂子青春，蘭孫方茂，諒箕裘方紹。折桂來秋，成名指日，家氈復舊。
滿江紅
作者：杜旃（宋）

半落半開花有恨，一晴一雨春無力。……別纜解時風度緊，離觴盡處花飛急。
浣溪沙
作者：韓彥古（宋）

一縷金香永夜清。殘編未掩古琴橫。繡衾寒擁寶缺明。坐聽竹風敲石磴，旋傾花水漱春酲。落梅和雨打簾聲。
水調歌頭
作者：張祥（宋）

為愛龍山勝，小隊一登臨。馮仙洞府安在，抉石試幽尋。商略生平事業，擺脫人間塵土，欲與斷絲苓。泉響似相答，未可啟歸心。中原地，禾黍茂，犬羊腥。君王夢想豪傑，有待掃妖氛。縛虎正須人手，跨鶴緩酬夙志，行矣勿因循。夜半遣雷雨，助我作秋成。
柳梢青
作者：張履信（宋）

雨歇桃繁，風微柳靜，日淡湖灣。寒食清明，雖然過了，未覺春閒。行雲掩映春山。真水墨、山陰道間。燕語侵愁，花飛撩恨，人在江南。
謁金門
作者：張履信（宋）

春睡起。小閣明窗兒底。簾外雨聲花積水。薄寒猶在裡。欲起還慵未起。好是孤眠滋味。一曲廣陵應忘記。起來調綠綺。
婆羅門引
作者：趙昂（宋）

暮霞照水，水邊無數木芙蓉。曉來露溼輕紅。十里錦絲步障，日轉影重重。向楚天空迥，人立西風。夕陽道中。嘆秋色、與愁濃。寂寞三千粉黛，臨鑑妝慵。施朱太赤，空惆悵、教妾若為容。花易老、煙水無窮。
謁金門
作者：徐（宋）

秋欲暮。路入亂山深處。撲面西風吹霧雨。驛亭欣暫駐。可惜國香風度。空谷寂寥誰顧。已作竹枝傳楚女。客愁推不去。
謁金門
作者：徐（宋）

春欲半。重到寂寥山館。修竹連山青不斷。誰家門可款。紅暈花梢未半。綠蘸柳芽猶短。金縷香消春不管。素蟾光又滿。
萬年歡
作者：郭應祥（宋）

佳氣蔥蔥，望長安日下，鸞鶴翔舞。天佑皇家，當年挺生真主。令節標名瑞慶，曾未數、電樞虹渚。人都道，福若高宗，太平賽過仁祖。需雲燕錫廣宇。有霓旌絳節，西極金母。笑捧蟠桃，更酌九霞清醑。持向兩宮三殿，願歲歲、此觴同舉。南山壽、海算沙量，定應高出前古。
菩薩蠻
作者：郭應祥（宋）

當年瑞雪多盈尺。今年僅有些兒白。天欲兆豐年。須教趁臘前。南枝初破萼。風味渾如昨。快與瀉銀瓶。寒醅醉易醒。
菩薩蠻
作者：郭應祥（宋）

開禧三月初逢九。持杯來慶梅仙壽。警捕恰三年。四封人宴然。政成應不日。去作朝京客。陰德合長生。休看三住銘。
菩薩蠻
作者：郭應祥（宋）

雪銷未久寒猶力。霜華特地催晴色。殘臘尚餘旬。隔年先見春。獨憐霜點鬢。羞戴銀幡勝。百里卻熙然。今年強去年。
菩薩蠻
作者：郭應祥（宋）

泉江三遇昌陽節。棹歌還向中流發。急槳更輕橈。看誰奪得標。明年歸紫淦。尚憶舟同泛。應有舊雙鬟。能謳菩薩蠻。
菩薩蠻
作者：郭應祥（宋）

轉頭又是清秋近。晚風淅淅涼猶嫩。多謝客攜觴。空慚畫餅章。中亭明月可。未要親燈火。十閱望舒圓。歸期在眼前。
菩薩蠻
作者：郭應祥（宋）

去年持酒為君壽。勸君更上懸車奏。通籍已金閨。腰銀袍亦緋。壺中閒日月。自有長生訣。父子弟兄賢。一門行地仙。
菩薩蠻
作者：郭應祥（宋）

誕辰遲似秋三日。草堂已有新涼入。鬢綠未全霜。欣然把一觴。吟松新納祿。共享清閒福。兩個老人星。君家難弟兄。
菩薩蠻
作者：郭應祥（宋）

牡丹已過酴醿謝。那堪風雨連朝夜。底事最堪悲。春歸人未歸。春宜留取住。人卻推將去。早晚遂江濱。歡然誇尹新。
菩薩蠻
作者：郭應祥（宋）

秋堂積雨新涼入。今宵雅乘鵬飛集。勁翮會高風。功名欬唾中。筆頭元有準。快寫平生蘊。何日捷書來。重陽把一杯。
菩薩蠻
作者：郭應祥（宋）

去年今日遊稽古。斕斑曾著萊衣舞。四世共團欒。津然一笑歡。歸期今不遠。孥累俱先遣。猶有社中人。相從寂寞濱。
菩薩蠻
作者：郭應祥（宋）

修途六月清無暑。潘輿穩向盱南去。喜氣已津津。平反一笑春。人言陰德報。羅紙重重誥。明歲早歸來。泉江去鷁催。
菩薩蠻
作者：郭應祥（宋）

塗黃仙子嬌無力。秋花不敢爭顏色。風物一番新。從今到小春。新詞仍險韻。賡續慚非稱。桃李寂無言。此花名獨傳。
菩薩蠻
作者：郭應祥（宋）

未觀巖桂先觀菊。世間底事真遲速。節物苦相催。重陽便到來。白衣何處覓。沽酒邀佳客。一笑有餘歡。官居終日閒。
菩薩蠻
作者：郭應祥（宋）

佳辰昨日傳筒黍。今朝重把離觴舉。別駕奉安輿。前呵方塞途。龐眉真壽相。兩處交迎養。庾嶺到星沙。風光屬一家。
菩薩蠻
作者：郭應祥（宋）

分宜七里逢重九。籬根無菊尊無酒。蕭颯鬢如蓬。不禁吹帽風。插花開口笑。未分輸年少。明歲定王臺。傳杯不放杯。
漁家傲
作者：郭應祥（宋）

去歲簿書叢裡過。生朝也有人來賀。隨分侑尊呼幾個。胡廝和。愁顏鎮日何曾破。素髮如今添老大。歸來方是閒當坐。旋擘黃柑篘白墮。哩喻羅。從他擾擾如旋磨。
漁家傲
作者：郭應祥（宋）

白古餘杭多俊俏。風流不獨誇蘇小。又見尊前人窈窕。花枝嫋。貪看忘卻朱顏老。曲巷橫街深更杳。追歡買笑須年少。悔不從前相識早。心灰了。逢場落得掀髯笑。
傳言玉女
作者：郭應祥（宋）

稽古堂前，恰見四番端午。又來江上，聽鳴鼉急鼓。棹歌才發，漠漠一川煙雨。輕舟搖揚，浪心掀舞。倦客今年續命，欠□彩縷。歸期漸近，剗地縈心緒。何日斑衣，更看迎門兒女。百懷且付，尊前蒲黍。
鷓鴣天
作者：郭應祥（宋）

依約灘聲雜櫓聲。波光隱映月華明。眼前好景真無盡，身外浮名儘可輕。窮勝賞，續歡盟。直饒風雨也須晴。滿頭插菊掀髯笑，笑道齊山浪得名。
鷓鴣天
作者：郭應祥（宋）

愛日迎長月向圓。當年飛墮蕊珠仙。相門赫奕人爭羨，閫則柔嘉世所賢。羅紙貴，綵衣鮮。鼎來盛事樂無邊。婦姑夫婦孫和子，同住人間五百年。
鷓鴣天
作者：郭應祥（宋）

誰道他鄉異故鄉。泉江風物似湄湘。釵頭綴糝萸偏紫，杯麵浮金菊倍黃。今共古，幾重陽。休將往事更平章。舞衫歌扇姑隨分，又得掀髯笑一場。
鷓鴣天
作者：郭應祥（宋）

風雨瀟瀟舊滿城。今年九日十分晴。且同北海邀佳客，共向東籬看落英。羅綺隊，管絃聲。銀山高處好同登。催租豈解妨詩興，自是潘郎名未成。
鷓鴣天
作者：郭應祥（宋）

鸞誥雙雙婦與姑。家尊榮宦到中都。暫時花縣飛鳧舄，新看芝庭捧鶴書。梅欲放，柳將舒。誕辰先佔一陽初。清心堂下圍紅處，剩有長生酒滿壺。
鷓鴣天
作者：郭應祥（宋）

垂領紛紛已二毛。可堪州縣尚徒勞。催科自笑陽城拙，勇退應慚靖節高。來祝壽，笑兒曹。說椿說柏說蟠桃。世間底事非前定，妙理還須問濁醪。
鷓鴣天
作者：郭應祥（宋）

休道泉江寂寞濱。喧喧歌吹遍城闉。莫辭邀賞連三日，且慶開禧第一春。呼小隊，領嘉賓。王園佳處踏芳塵。星球不用隨歸騎，自有山頭月逐人。
鷓鴣天
作者：郭應祥（宋）

人道今年秋較遲。木樨全未放些兒。不因誕節開千歲，爭得今辰把一枝。呼寶鼎，伴渠伊。堂萱喜色正融怡。兒前婦後孫曾從，歲歲稱觴無盡期。
鷓鴣天
作者：郭應祥（宋）

萬里澄空沒點雲。素娥依舊駕冰輪。自緣人意看承別，未必清輝減一分。傾白墮，擁紅裙。不知誰主復誰賓。更籌易促愁分袂，又作東西南北人。
鷓鴣天
作者：郭應祥（宋）

怪得歡聲滿十龍。誕辰和氣敵嚴冬。安書蓮幕欣頻到，慶事花城喜屢逢。瓊液泛，寶燻濃。華堂交口祝椿松。阿姑同健夫偕老，會有重重錦誥封。
鷓鴣天
作者：郭應祥（宋）

動地歡聲遍十龍。元宵真賞與民同。春歸蓮焰參差裡，人在蓬壺快樂中。乘皓月，逐和風。涼輿歸去莫匆匆。班春休道無千炬，也有星球數點紅。
鷓鴣天
作者：郭應祥（宋）

前數重陽後小春。中間十日是生辰。二年穩作棲鸞客，百里誰非賀燕人。無一事，擾天真。年登八八愈精神。句稽宜解淹賢轍，黃髮猶須上要津。
鷓鴣天
作者：郭應祥（宋）

點檢尊前主與賓。今宵依舊昨宵人。自緣笑語生和氣，不為風光屬小春。香靉靆，酒清醇。山餚野蔌總前陳。掀髯抵掌君休怪，鏡裡星星白髮新。
鷓鴣天
作者：郭應祥（宋）

賀了生辰卻賀冬。今年樂事又重重。壽香噴處芝蘭馥，壽灑斟時琥珀濃。偕桂隱，到花封。迎長介壽恰三逢。明年此日稱觴罷，穩上肩輿九里松。
鷓鴣天
作者：郭應祥（宋）

誕節初開七帙祥。今秋仍喜十分涼。稱觴堂下孫和息，備福人間壽且康。從庾嶺，到章江。兩州元自接封疆。兒曹此去分風月，萊彩潘輿樂未央。
鷓鴣天
作者：郭應祥（宋）

瓶裡梅花香正濃。階前更著錦熏籠。且留幡勝明朝戴，共慶桑蓬此日逢。眉正綠，臉常紅。後堂無日不春風。明年定又強今歲，會有明珠入掌中。
鷓鴣天
作者：郭應祥（宋）

令節標名自古聞。今宵銀漢耿無雲。難尋海上乘槎客，空誦河東乞巧文。羅異果，炷名燻。紉針拈線漫紛紛。蓬萊底事回車處，暗想當年鈿合分。
鷓鴣天
作者：郭應祥（宋）

我離瀏川七載強。去思那有召公棠。方懷舊友歸鴻閣，忽枉高軒戲彩堂。頻舉白，剩添香。劇談不覺引杯長。官居也有城門禁，未到三更盡不妨。
鷓鴣天
作者：郭應祥（宋）

古遂長沙千里遙。三年三處做生朝。試拈疏蕊銅瓶插，更把輕沈寶鼎燒。杯綠泛，臉紅潮。抱孫娛膝語聲嬌。官居只似私居樣，管取寒松最後雕。
鷓鴣天
作者：郭應祥（宋）

方是閒堂壽宴開。今回生日勝前回。慈闈斑貌看看到，別駕除書鼎鼎來。紛彩服，灩金盃。緩歌慢舞不須催。明年此際稱觴罷，醉向裴亭與定臺。
西江月
作者：郭應祥（宋）

巧節已成昨夢，今宵重倒芳尊。主賓和氣敵春溫。雄辯高談袞袞。剩把燭花高照，頻教舞袖輕翻。笛聲幽咽鼓聲喧。卻恨更籌苦短。
西江月
作者：郭應祥（宋）

鎖棘方當拔士，揮毫正好摛文。詞源三峽筆千軍。盡出平生素蘊。天府佇登名姓，夜窗不負辛勤。直須平步上青雲。始信文章有準。
西江月
作者：郭應祥（宋）

十桂勝如五柳，九秋賽過三春。蓬蓬金粟吐奇芬。自有天然風韻。休羨一枝高折，儘教十里遙聞。尊前若有似花人。乞與些兒插鬢。
西江月
作者：郭應祥（宋）

賞月幾成喜雨，開尊仍間圍棋。令人卻憶敬齋詞。小飲不妨文字。底事冰輪未放，猶教銀幕低垂。休言動是隔年期。閏八看看又至。
西江月
作者：郭應祥（宋）

此老誰描拙狀，今朝持獻生辰。一人能變作三人。說與兒曹未信。坐者行者立者，化身報身法身。且須辨取假和真。肥瘦短長休問。
西江月
作者：郭應祥（宋）

明日恰當人日，今年遠勝常年。瓣香卮酒壽藍田。喜色津然滿面。及戍人方競進，懸車公獨高騫。身閒便是地行仙。贏得千秋強健。
西江月
作者：郭應祥（宋）

令節無過七夕，今年已隔三宵。賓士五百里而遙。行止非人所料。月入尊罍楚楚，風生襟袖飄飄。不須抵死殢河橋。對月臨風一笑。
西江月
作者：郭應祥（宋）

妙句春雲多型，丰姿秋水為神。慕潘應有捧心顰。誰是相看楚潤。試問甜言軟語，何如大醉高吟。杯行若怕十分深。人道對花不飲。
西江月
作者：郭應祥（宋）

洗眼重看十桂，轉頭已過三秋。人生遇坎與乘流。何況有花有酒。花若與人有意，酒能為我澆愁。拭挼金蕊泛金甌。比似菊英勝否。
西江月
作者：郭應祥（宋）

碎影亂篩月地，濃香時度風簷。淵明有菊徑開三。不似此花雅淡。蘭蕙芬敷可並，芙蓉淺俗堪嫌。美人妝罷笑窺簾。插鬢些兒正欠。
西江月
作者：郭應祥（宋）

歌扇潛回暖吹，酒兵頓解寒圍。紅蓮絳蠟兩交輝。小醉何妨大醉。落筆君如王勃，屬辭我愧周墀。明年應記盍簪時。耿耿懷人不寐。
西江月
作者：郭應祥（宋）

為愛臉邊著暈，更憐肌裡生香。此花端合佔年芳。兩朵那堪一樣。自嘆思歸陶令，忽逢好事彭郎。朋來異卉與名章。擊節何妨歎賞。
西江月
作者：郭應祥（宋）

不但酴醿芍藥，此花亦殿餘春。麝囊初破酒初醺。恰有這般風韻。斕坼真成絕倒，半開猶帶輕顰。不知抵死笑何人。待與折來細問。
西江月
作者：郭應祥（宋）

樂事無過新歲，生辰恰佔元宵。湄湘臺下有歡謠。令尹風流年少。暫借牛刀鳧舄，宜參豹尾雞翹。政成三異合歸朝。試目天邊紫詔。
西江月
作者：郭應祥（宋）

頭上銀幡初卸，堂前玉斝重飛。人言七十古來稀。七十如今已至。斑白元無一點，微黃已透雙眉。一番慶壽十年期。更慶十番不啻。
西江月
作者：郭應祥（宋）

朔旦生朝同賀，壽觴社甕齊傾。湄湘原是小東京。著個風流貳令。地勝豈如人勝，秋清爭似官清。雙瞳炯炯鬢青青。穩上華途捷徑。
西江月
作者：郭應祥（宋）

送我匆匆行色，賴君袞袞名章。德星今夜聚清湘。豈羨瀛洲方丈。賓醉須教主醉，更長不怕杯長。鳳鳴端合在朝陽。飛詔來從天上。
昭君怨
作者：郭應祥（宋）

歌舞籍中第一。情致人間第一。年紀不多兒。盡嬌痴。昨夜華嚴閣下。今夜海棠洞下。多少別離情。淚盈盈。
昭君怨
作者：郭應祥（宋）

去歲銀山塔上。今歲金山塔上。屈指到泉江。再重陽。有菊不妨同戴。有酒不妨同醉。嘉客與佳賓。兩俱新。
玉樓春
作者：郭應祥（宋）

匆匆相遇匆匆去。恰似當年元未遇。生憎黃土嶺頭塵，強學章臺街裡絮。雨荒三徑雲迷路。總是離人堪恨處。從今對酒與當歌，空惹離情千萬緒。
玉樓春
作者：郭應祥（宋）

賢僚益友俱親密。真個三年如一日。清尊倒處笑喧譁，彩筆吟餘才俊逸。杯盤狼籍情真率。歌管棋枰仍間出。今朝又喜盍朋簪，何日定當拋縣紱。
鵲橋仙
作者：郭應祥（宋）

金風淅淅，銀河耿耿，七夕如今又至。人間喚作隔年期，但只似、屈伸指臂。羅花列果，拈針弄線，等是紛紛兒戲。巧人自少拙人多，那牛女、何曾管你。
鵲橋仙
作者：郭應祥（宋）

金飆乍歇，冰輪欲上，萬里秋空如掃。一年十二度團圓，甚恰限、今宵最好。烹麟膾鳳，幕天席地，爭似杯盤草草。明年應更勝今年，但只恐、朱顏暗老。
鵲橋仙
作者：郭應祥（宋）

泥牛擊罷，銀幡卸了，又是一番春至。有人耳畔語低低，道宜入、新年吉利。堆盤紅縷，浮杯綠蟻，自有及時風味。從今日日是東風，待拚了、偎紅倚翠。
鵲橋仙
作者：郭應祥（宋）

薄雲籠月，輕飆卻暑，天上人間佳節。銀河自有鵲為橋，又那要、蘭舟桂楫。後期可準，新歡如昨，選甚輕離易別。姮娥休要妒人呵，待更與、留連一霎。
鵲橋仙
作者：郭應祥（宋）

六人歡笑，六姬謳唱，六博時分勝負。六家盤饌鬥芳鮮，恰兩月、六番相聚。特排整整，華筵楚楚，終是不如草具。賞心樂事四時同，又管甚、落花飛絮。
鵲橋仙
作者：郭應祥（宋）

六丁文焰，六韜武略，那更六經心醉。六人相對座生風，繼六逸、當年舊事。六州清唱，六麼妙舞，執樂仍呼六妓。大家且飲六分觥，看賓主、迭居六位。
鵲橋仙
作者：郭應祥（宋）

杯盤草草，園亭小小，不用羅帷錦幄。酴醿本是殿餘春，更風雨、無端趲卻。有詞可和，有棋可賭，雜以詼諧戲謔。閒時日日可遨嬉，又選甚，花開花落。
鵲橋仙
作者：郭應祥（宋）

去年七夕，今年五日，兩見浴兒高會。乃翁種德已多年，看袞袞、公侯未艾。封胡羯末，綜維縝絳，堪羨金魚垂袋。丹砂白蜜不須塗，把續命、彩絲與帶。
鵲橋仙
作者：郭應祥（宋）

兩情相向，一年廝睚，等得佳期又到。休言夜半悄無人，那喜鵲、也須知道。來今往古，吟詩度曲，總漫縈牽懷抱。不如乞取巧些些，待見了、分明禱告。
鵲橋仙
作者：郭應祥（宋）

立春除夕，併為一日，此事今年創見。席間三世共團欒，隨分有、笙歌滿院。一名喜雪，二名餞歲，三則是名春宴。從教一歲大家添，但只要、明年強健。
鵲橋仙
作者：郭應祥（宋）

今年七夕，新秋三日，已覺涼生院宇。吾鄉風物勝他鄉，那更著、萊衣起舞。泛槎經歲，分釵半夜，往事流傳千古。獨憐詞客與詩人，費多少、閒言潑語。
浣溪沙
作者：郭應祥（宋）

仙子凌波襪有塵。翰林摛藻筆如神。此花此曲兩無倫。不與妝臺簪寶髻，卻來書閣伴幽人。恨無佳客只空尊。
浣溪沙
作者：郭應祥（宋）

屈指中秋一日期。雨餘雲薄月來遲。冰輪猶自欠些兒。世事孰非顛倒相，客居東位主人西。觴行莫惜醉如泥。
浣溪沙
作者：郭應祥（宋）

樹底全無一點紅。今年春事又成空。不須追恨雨和風。欲去未來多惡況，獨眠無寐少歡悰。一聲啼鴂五更鐘。
浣溪沙
作者：郭應祥（宋）

尊俎之間著二陳。津津眉宇笑生春。清歌妙舞兩無倫。叔隗輕盈饒態度，小喬嫵媚足精神。風流總屬一家人。
好事近
作者：郭應祥（宋）

今日十分晴，好個重陽天氣。又向銀山高處，為黃花一醉。泉江風物飽相諳，瞥眼過三歲。但得明年強健，任舉杯何地。
好事近
作者：郭應祥（宋）

今歲度元宵，隨分點些燈火。不比舊家繁盛，有紅蓮千朵。客來草草辦杯盤，餖飣雜蔬果。休羨暗塵隨馬，與銀花鐵鎖。
好事近
作者：郭應祥（宋）

今歲慶生朝，遲似迎長十日。試向綵衣堂下，聽歡聲洋溢。小孫能笑長能歌，已自堪娛膝。管取婆猶未老，見滿床堆笏。